text: Slange dukkede op i nattelivet i Vejle
  16 november 2013 kl. 09.30
  Nogle kvinder mødte tidligt lørdag morgen en slange i Vedelsgade i Vejle, da de var på vej hjem efter en nat i byen.
  De overvejede, om de var ædru nok til at stole på deres egne øjne, men den var god nok.
  De kontaktede politiet, der nu har bragt slangen i sikkerhed på politigården i Vejle.
  Slangen er formentlig en kongesnog, der med røde aftegninger kan forvekslet med den giftige koralslange. I naturen bliver kongesnoen beskyttet af farven, da den holder rovdyr væk.
  Slangen eller snogen fra Vejle er omkring en meter lang.
  Politiet skal nu have eksperter til at komme med en nærmere artsbestemmelse.
  Hvis du mangler dyret, kan du kontakte politiet på 1-1-4.
  